Борис Младенов-Young
Ти ги създаде в лъст по висша воля…

chitanka.info

Ти ги създаде в лъст по висша воля,

с моментна сладка тръпка на плътта,

ала с това не свършва твойта роля,

не стига да се наречеш баща.

От майката те сили ще бозаят,

под нежните й грижи ще растат,

но и от твърд юмрук ще се нуждаят,

за да не тръгнат по погрешен път.

Дългът ти на родител повелява

да бдиш над тях, да ги напътстваш здраво

и „хляба“ във ръце да им дадеш…

Семейни да ги видиш, чак тогава

ще си отдъхнеш и ще имаш право

баща със гордост да се наречеш.

Сидни, Австралия — 2012 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.